Det er selskabet Nature Energy, som vil opføre biogasanlægget på en endnu hemmelig lokation tæt på motorvejen og Trafikcenter Sæby Syd.

Frederikshavn Kommune er positive over for projektet. Det samme er landmændene som skal levere gylle til anlægget. Til gengæld er de lunkne ved den aftale, som de er blevet præsenteret for. Kontraktperioden er på mere end 10 år, og det bekymrer landmændene. - Jeg er spændt på mine kollegers holdning til det her, og om gulerodden bliver stor nok. Typisk når vi handler foder og laver kontrakter med vores slagterier, er det et år, vi binder os for, så det er voldsomt, at det er 12-13 år, siger landmænd og næstformand i LandboNord, Torben Farum. Han er selv en af de landmænd, som i fremtiden kan komme til at levere gylle til biogasanlægget. Se TV2 Nords indslag her. I dag kører han og kollegerne deres gylle ud på markerne. Hvis anlægget bliver en realitet, kommer de til at aflevere gyllen til biogasanlægget. Her bliver den afgasset og leveret tilbage til landmændene, som så bruger restproduktet på deres marker. - Vi synes, at det er spændende, at man vil lave biogas i Frederikshavn Kommune. Det er jo den eneste kommune heroppe, hvor man ikke gør det, så det bakker vi op om, siger Torben Farum. Det er Nature Energy, som står bag planerne. De har kig på flere mulige lokationer i området ved Ørtoft tæt på motorvejen ved Trafikcenter Sæby Syd. Kommunen har ja-hatten på Anlægget vil kunne være klar til at levere energi om 3 år. Inden det kommer så langt skal lokationen findes og der skal laves VVM-redegørelse. Og så kræver det et ja fra Frederikshavn Kommune. - Vi har ja-hatten på. Det har vi fordi biogas er en grøn energikilde, og det har vi brug for. Det som er altafgørende er placeringen, og det handler selvfølgelig om det nærområde, hvor det skal være og alle de lastbiler, som skal køre til og fra, siger Frederikshavn Kommunes borgmester, Birgit Stenbak Hansen (S). De konkrete planer for biogasanlægget afslører Nature Energy for landmændene på et stormøde på torsdag i Frederikshavn. Biogasanlægget skal etableres på et område på i alt 12 hektar.